Iako je bivšem premijeru Ivi Sanaderu i njegovoj obitelji blokirana imovina u vrijednosti od 23,7 milijuna kuna – računi s novcem, umjetničke slike i skulpture, nekretnine, udjeli u tvrtkama (osim trećine vile u Kozarčevoj te stana u Splitu i automobila) – njegova supruga i kćeri, pa i on sam, ipak imaju od čega živjeti.

Mirjana Sanader kao profesorica na zagrebačkom Filozofskom fakultetu ima plaću od otprilike desetak tisuća kuna, a Sanader prima saborsku mirovinu koja bi također mogla iznositi oko 10-ak tisuća kuna. Prosječna povlaštena saborska mirovina (koju je Kukuriku vlast ukinula), naime, iznosi nešto malo više od 9000 kuna.

Dužan odvjetnicima

Njih dvoje tako zajedno mjesečno imaju oko 20.000 kuna, a početničku plaću prima i Bruna Sanader koja je kao liječnica zaposlena u Vinogradskoj bolnici. Starija kći Petra bavi se glumom u Americi, a navodno nešto zarađuje i kao model. Kada se sve skupa zbroji, Sanaderova supruga i kćeri imaju sasvim dovoljno za prosječan život lišen nekog luksuza.

Budući da je Sanader u istražnom zatvoru, njegov „stan i hrana“ na račun su države. Odvjetnički tim – Čedu Prodanovića i Jadranku Sloković te Gorana Suića – Sanader ne plaća redovno. Nešto im je platio na početku njegovih sudskih procesa, a iako ni oni sami ne znaju kako će naplatiti obranu, ipak ostaju uz njega. Naši izvori tvrde da Sanader u Remetincu nema nikakve posebne želje, pa tako ne naručuje hranu iz zagrebačkih restorana (što je bio hit među mnogim političko-gospodarsko-mafijaškim uhićenicima), pa se može pretpostaviti da mirovinu usmjerava supruzi, a možda dio i odvjetnicima.

Foto: Marko Lukunić/PIXSELL, Davor Puklavec/PIXSELL

Foto: Marko Lukunić/PIXSELL

Dvadeset minuta tjedno

Iako se u javnosti stvorio dojam da supružnici Sanader ne komuniciraju i da Mirjana, koja se nije pojavila ni na raspravama ni na dvjema presudama protiv Sanadera u procesima koji se protiv njega vode, ne dolazi ni u posjete u Remetinec, naši sugovornici tvrde suprotno. Ona navodno bivšeg premijera u Remetincu posjećuje svakog (ili gotovo svakog) četvrtka, kada on ima 20-ak minuta za posjete, budući da se od ponedjeljka do srijede održavaju rasprave. U posjete mu navodno tada dolazi i kći Bruna koja se na suđenju sa sestrom Petrom i majkom Mirjanom pojavila jedino kada su trebale svjedočiti. U javnosti je pak ostao zabilježen tek jedan Mirjanin posjet Sanaderu, i to kada se vratio iz Austrije. Tada je Sanaderova supruga iritirana novinarima pred Remetincem zaustavila nepoznatog vozača, ubacila mu se auto i dala petama vjetra. Mirjana Sanader, kaže nam osoba bliska Sanaderovima, ne prati domaće medije, a kada primi gosta u posjet u Kozarčevu na televizoru su uglavnom strani programi. Ona se drži svog fakulteta i ljudi s kojima komunicira uglavnom su njeni kolege profesori.

Osim supruge i kćeri, Sanadera u Remetincu posjeti i brat don Vinko te sestra Danica (sada ne jer je u Italiji), ali i brat iz Švicarske. Sanaderov odvjetnik Čedo Prodanović već je isticao da se Sanader psihički izuzetno dobro drži, unatoč tome što sada ima već dvije nepravomoćne presude protiv sebe – onu u slučaju Ina-Mol, Hypo te za Fimi mediju. Ni on, kako doznajemo, uopće ne čita „negativne“ tekstove o sebi, a svu pažnju i koncentraciju usmjerio je na svoje procese.

Fokusiran na procese

Apsolutno je fokusiran, pa odvjetnici kažu da im on obavi veliki dio posla kada je riječ traženju nelogičnosti u iskazima svjedoka i sl. Sanader je sam postavio svoju obranu tako da ne priznaje krivnju, a odvjetnički tim „samo“ to pravno formulira. U slučaju Ina-Mol i Hypo, Sanader je nepravomoćno kažnjen s deset godina zatvora i mora vratiti 3,6 milijuna kuna.

U slučaju Fimi medija kazna je devet godina, a postane li presuda pravomoćna, morat će vratiti 15,2 milijuna kuna. Vrhovni sud još nije odlučio o njegovoj žalbi za Inu-MOL i Hypo, a kada odvjetnici dobiju pismeni otpravak presude za Fimi mediju, podnijet će žalbu i za taj predmet.

>>Dobije li Sanader maksimalnih 15 godina, iz zatvora će izaći sa 74 godine

>>Donosimo popis računa obitelji Sanader s kojih će skinuti 15,2 mil. kn

HDZ će tražiti odštetu u građanskoj parnici Budući da je u tijeku postupka bio odbačen HDZ-ov zahtjev kojim su tražili naknadu štete od Sanadera i ostalih optuženih u predmetu Fimi medija u iznosu od 50 milijuna kuna, ta će stranka u građanskoj parnici tražiti tu odštetu. U Fimi mediji i HDZ je kao stranka proglašena odgovornom te mora u državni proračun vratiti 22 milijuna kuna ako presuda postane pravomoćna. Šef HDZ-a Tomislav Karamarko poručuje da ne priznaje kolektivnu odgovornost za pljačku pojedinaca.

Obitelji Sanader je pod blokadom: 23,7 milijuna kuna vrijednost je imovine koju je USKOK blokirao užoj i široj obitelji Sanade, od toga: - 11,8 milijuna pohranjeno je na više od 70 računa koje su Sanaderovi imali u hrvatskim i austrijskim bankama - 8,8 milijuna kuna odnosi se na nekretnine u Zagrebu, Splitu, Krapju i otoku Braču - 1,3 milijuna kuna zajedno imaju kćeri Petra i Bruna na 34 računa; (Petra ima 20 računa na kojima je 800.000 kuna, Bruna ima 14 računa s ukupno 500.000 kuna) - 1,2 milijuna eura vrijedi Sanaderova zbirka umjetnina